IэщIагъэлI ныбжьыщIэхэр утыку йохьэ
Къэбэрдей-Балъкъэр Республикэм щыIэ «УхуакIуэ колледжым щызэхэтащ «IэщIагъэлI ныбжьыщIэхэр» щIыналъэ чемпионатым зыхуэгъэхьэзынымрэ ар егъэкIуэкIынымкIэ къызэгъэпэщакIуэ комитетым и зэхыхьэр. Ар иригъэкIуэкIащ КъБР-м и Правительствэм и УнафэщIым и къуэдзэ — КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ. ЗэIущIэм кърихьэлIащ министерствэхэм, ведомствэхэм, республикэм егъэджэныгъэмкIэ и IуэхущIапIэхэм я лIыкIуэхэр.
Чемпионатым и Iыхьэ нэхъыщхьэр щекIуэкIынур «Кавказ Ищхъэрэм управленэмкIэ и академие» щIэныгъэ нэхъыщхьэ щрагъэгъуэт IуэхущIапIэращ. Абы зэпеуэхэм я унэтIыныгъэу 8-р щыIэнущ. КъызэгъэпэщакIуэ комитетым и зэIущIэр къызэIуахын ипэкIэ къызэхуэсахэр а академием кIуащ икIи IуэхущIапIэм и щытыкIэм щыгъуазэ защIащ.
ЗэIущIэр къыщызэIуихым Емуз Нинэ къигъэлъэгъуащ апхуэдэ чемпионат ин нэхъапэм республикэм зэи зэрыщемыкIуэкIар. Къызэрагъэпэщу щытар еджапIэ щхьэхуэхэм щIэсхэм я конкурсхэрщ. Иджырей зэпеуэм хеубыдэ IэщIагъэ куэд: блынхэр мывэ упсакIэ къищIыкIыныр, блынхэр зэтелъхьэныр, гъущI пкъыгъуэхэр зэхэгъэвэныр, парикмахер, пщафIэ Iуэхухэр, зи школ кIуэгъуэ мыхъуа-хэр гъэсэныр, класс нэхъыщIэхэм щIэсхэр егъэджэныр, автомобиль псынщIэхэр къызэгъэпэщыжыныр, зехьэныр, мэкъумэш техникэр къэгъэсэбэпыныр.
ЗэIущIэм доклад щищIащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм профессиональнэ щIэныгъэмкIэ и къудамэм и унафэщI Аджырэ Светланэ. Ар зэпкърыхауэ тепсэлъыхьыжащ Къэбэрдей-Балъкъэр Республикэр 2016 гъэм «IэщIагъэлI ныбжьыщIэхэр» зэщIэхъееныгъэм зэрыхэлэжьыхьам.
Мыгувэу къызэIуахыну чемпионатым зыхуэгъэхьэзырынымрэ ар егъэкIуэкIынымкIэ зэфIэгъэкIыпхъэхэм зэIущIэм хэтахэр щыгъуазэ ищIащ мы урысейпсо зэгухьэныгъэм и щIыналъэ зэзыгъэуIу центру КъБР-м щыIэм и унафэщIым и къуэдзэ, «УхуакIуэ» колледжым IэщIагъэхэм хуегъэджэнымкIэ и мастер КIуэкIуэ Мурат. Абы зэрыжиIамкIэ, 2016 — 2019 гъэхэм мы къызэщIэхъееныгъэм хэтхэм зэфIагъэкIынухэр яубзыхуащ, иджырей чемпионатым мазаем и 27-м щегъэжьауэ гъатхэпэм и 2-м нэсыху ирагъэкIуэкIыну ягъэуващ.
ЗэIущIэм апхуэдэу къыщыпсэлъащ «УхуакIуэ» колледжым и IуэхущIапIэу Шэджэм къалэм щыIэм и унафэщIым егъэджэныгъэ-производствэ IуэхухэмкIэ и къуэдзэ Къэжэр Марат. Абы къыхигъэщхьэхукIащ чемпионатым зыщыхуагъэхьэзыр зэманым ведомствэхэмрэ организацэ щхьэхуэхэмрэ зэрадэлажьэр.
Емуз Нинэ зэIущIэм хэта псоми фIыщIэ яхуищIащ икIи а махуэм екIуэкIа псалъэмакъым сэбэпынагъ хэлъу къызэрилъытэр къыхигъэщхьэхукIащ.
Бгъэжьнокъуэ Санэ.
